Radio Alise Plus ēterā ziņas “Pasaulē, Latvijā, Latgalē”, studijā Juris Saukāns.
========================================== 
Spānijā 225 Ukrainas karavīrus apmācīs kaujas prasmēm, ziņo CNN, atsaucoties uz Spānijas Aizsardzības ministriju. Starp karavīriem 20 cilvēkus apmācīs lietot pretgaisa aizsardzības sistēmas "Hawk". Spānija Ukrainai nodos sešas šādas sistēmas. Apmācību kurss notiks Toledo un ir izstrādāts 400 Ukrainas karavīru vienlaicīgai atbraukšanai, kas rotācijas kārtībā mainīsies ik pa diviem mēnešiem. Apmācība tiek veikta Eiropas Savienības militārās palīdzības Ukrainai misijas ietvaros. Šī ir jau otrā Ukrainas karavīru grupa, kas ierodas Toledo uz apmācībām.
========================================== 
Ziņas par to, kas notiek Ukrainā, patlaban ir pretrunīgas. ASV Kara studiju institūta jaunākais ziņojums vēsta, ka Krievijas spēki kontrolē lielu daļu, ja ne visu Doneckas apgabala Soledaru, un tiem, acīmredzot, izdevies izspiest Ukrainas spēkus no apdzīvotās vietas rietumu nomalēm. Ukrainas aizsardzības ministra vietniece Hanna Maļara vietnē "Telegram" šodien paziņoja, ka aizvadītā nakts Doneckas apgabala Soledarā bijusi smaga. Ukraiņu aizstāvji centās noturēt pilsētas aizsardzību, bet kaujas ar Krievijas karaspēku turpinās. Krievijas Aizsardzības ministrija šodien apgalvoja, ka Soledara esot ieņemta, bet Ukrainas armijas austrumu grupējuma preses sekretārs Sehijs Čerevatijs paziņoja, ka tas neatbilst patiesībai. Tajā pašā laikā ASV Kara studiju institūta eksperti uzskata, ka "iespējamā Soledaras sagrābšana 11.janvārī nav operatīvi svarīga situācijas attīstība - un diez vai liecina par drīzu Bahmutas ielenkšanu". 
========================================== 
==========================================
Valdība šodien ārkārtas sēdē apstiprināja Finanšu ministrijas apkopoto un sagatavoto šā gada valsts budžeta piedāvājumu. Tas paredz papildus jau esošajām valsts programmām finansēt jaunas valdības prioritātes un programmas 710 miljonu eiro apmērā. To īstenošanai paredzēti 215 miljoni eiro no fiskālās telpas, budžeta izpildes procesā pārdalāmie finanšu līdzekļi un papildu iemaksas valsts budžetā no valsts kapitālsabiedrībām - no AS "Latvenergo" 30 miljoni, bet no VAS "Latvijas valsts meži" - 90 miljoni eiro. ========================================
Jēkabpilī sācis lēnām brukt pilsētu aizsargājošais dambis. To operatīvi labo un evakuē iedzīvotājus. Daugavā pie Jēkabpils šodien divos dienā ūdens līmenis sasniedza 8,52 metrus virs nulles līmeņa un turpina paaugstināties. Augšdaugavas novadā pagaidām nav plūdu apdraudējuma. Applūdušas ir Dvietes palienas, apdzīvotas teritorijas nav skartas. Ūdens līmenis novadā ir apmēram 3,5 metrus zem kritiskās atzīmes, tāpēc pamata bažām it kā nav. Situācija tiek monitorēta. AS "Sadales tīkls" brīdina, ka saistībā ar plūdiem bīstamajās teritorijās drošības nolūkos var uz laiku atslēgt elektroapgādi, vissatraucošākā situācija patlaban ir Jēkabpils novadā un tuvākajā apkārtnē, kur turpinās ledus un vižņu blīvēšanās Daugavā un applūst plašas teritorijas. Dzelteno ūdens līmeņa brīdinājumu Latvijas Vides ģeoloģijas un meteoroloģijas centrs ir izsludinājis visā valsts teritorijā līdz 16.janvārim. Aculieciniekiem, kas pamana applūdušas transformatoru apakšstacijas, izskalotus balstus vai to konstrukcijas un kabeļus, nekādā gadījumā nedrīkst tiem tuvoties, bet par bīstamo situāciju uzreiz jāziņo operatīvajiem dienestiem, zvanot uz 112 vai "Sadales tīklam" pa tālruni 8404.
========================================= Rēzeknes pašvaldība no 1.janvāra paaugstinājusi algas. Domes priekšsēdētāja algas aprēķināšanai tiks piemērots līdzšinējais koeficients, kas paredz algas apmēru 3205 eiro mēnesī pirms nodokļu nomaksas iepriekšējo 2982 eiro vietā, pieaugums par 7,5%. Arī domes priekšsēdētāja vietnieka mēnešalgu aprēķinās ar līdzšinējo koeficientu, līdz ar to alga būs 2709 eiro mēnesī pirms nodokļu nomaksas iepriekšējo 2520 vietā. Rēzeknes domes deputātu atalgojums būs 7,82 eiro stundā iepriekšējo - 7,22 eiro vietā. Algu pieaugums skaidrojams ar vidējā atalgojuma valstī, celšanos, jo algu aprēķināšanas koeficienti netiek mainīti. Jāatzīmē, ka domes priekšsēdētāja, vietnieka un deputātu algas nebija mainījušās kopš 2018.gada.
=======================================
Ziņu apskatu “Pasaulē, Latvijā, Latgalē” pēc publikāciju materiāliem sagatavoja radio Alise Plus informācijas un ziņu dienests ar "Sabiedrības Integrācijas Fonda" atbalstu, radio Alise Plus studijā bija Juris Saukāns.